**УДЪЛЖАВАНЕ НА ГРИПНАТА ЕПИДЕМИЯ НА ТЕРИТОРИЯТА НА ОБЛАСТ ДОБРИЧ**

На 30.01.2025 г. е проведено второ заседание на Областния оперативен щаб за борба с грип и остри респираторни заболявания (ОРЗ) с цел оценка на ситуацията в област Добрич по отношение разпространението на грип и ОРЗ.

По данни от сентинелно наблюдаваните лечебни заведения през четвъртата седмица на 2025 г. (20-26.01.2025 г.) в гр. Добрич нараства интензитетът на регистрираната заболяемост от грип и ОРЗ - 231,77%оо (148 заболели) при заболяемост 209,16%оо през предходната седмица (164 заболели).

През четвъртата седмица на 2025 г. в три от възрастовите групи заболяемостта нараства значително:

* 5-14 г. - заболяемост 1008%оо, срещу заболяемост 656%оо за 3-та седмица на 2025 г.
* 15-29 г. - заболяемост 341,46%оо, срещу заболяемост 292,68%оо за 3-та седмица на 2025 г.
* над 65г. - заболяемост 77,09%оо, срещу заболяемост 55,07%оо за 3-та седмица на 2025 г.

За периода 27.01-29.01.2025год. ( на база 7-дневен период) нараства общата заболяемост (209,16%00; 243,08%00; 261,45%00), което се дължи на ръст в заболяемостта в следните 3 групи:

* 0-4 г. - заболяемост 1211,07%оо; 1522,49%оо;1626,30%оо;
* 5-14 г. - заболяемост 800%оо; 912%оо; 992%оо;
* 15-29 г. - заболяемост 378,05%оо; 475,61%оо;524,39%оо;

В останалите 2 групи (30-64 г. и 65+) заболяемостта спада.

На 30.01.2025год. е регистриран лек спад на заболяемостта във всички възрастови групи (на база 7-дневен период). Въпреки регистрирания спад в общата заболяемост и в групите 0-4 г., 5-14 г. и 15-29 г., отчетените стойности остават над епидемично ниво.

Данните са регистрирани чрез Интернет базираната информационна система за сентинелен надзор на грип и ОРЗ в България.

По данни на РУО-Добрич за периода 27-30.01.2025 г. от учебни занятия отсъстват от 11% до 15% от учениците в областта. От общо 65 училища в областта, в 8 от тях ученическите отсъствията са в рамките на 20% до 25% и в три от тях - над 30%. В тази връзка РЗИ-Добрич не счита да предлага на РУО-Добрич прекъсване на учебните занятия в областта.

След анализ на епидемичната ситуация Областният оперативен щаб за борба с грип и ОРЗ взе решение за удължаване на срока, за който е обявена грипната епидемия в област Добрич, за периода от 31.01.2025 г. до 07.02.2025 г. включително.

Временните противоепидемични мерки на територията на област Добрич са съгласувани с Главния държавен здравен инспектор и са разпоредени със Заповед № РД-01-25/30.01.2025 г. на Директора на РЗИ-Добрич за срок от 31.01.2025 г. до 07.01.2025 г. включително, както следва:

1. Преустановяване на свижданията в лечебните заведения за болнична помощ (изключения се допускат само за терминално болни пациенти) и в специализираните институции за предоставяне на социални услуги и такива за социални услуги от резидентен тип за деца и възрастни.

2. Провеждане на стриктен ежедневен филтър в детските заведения и училищата, като откритите болни деца се връщат по домовете. Да не се допускат до работа заболели лица от персонала.

3. Да се извършва засилена текуща дезинфекция на повърхности и често проветряване на помещенията.

Въведени са следните временни противоепидемични мерки на територията на област Добрич срещу разпространението на грип и ОРЗ от 31.01.2025г до 07.02.2025 г. включително:

1. Провеждането на планови консултации на здрави бременни жени и деца да се извършва в часовите интервали от 8:30ч. до 10:00ч. и от 14:00ч. до 15:30ч. при недопускане смесване на потоци болни със здрави лица.

2. Провеждането на профилактични прегледи, задължителни имунизации и реимунизации, които се извършват от общопрактикуващите лекари, да се извършва в часовите интервали от 8:30ч. до 10:00ч. и от 14:00ч. до 15:30ч. при недопускане смесване на потоци болни със здрави лица.

3. Медицинският персонал да работи задължително с предпазни маски.

4. Стриктно спазване на разпоредените противоепидемични мерки в лечебните заведения.

